Gosos de Santu Antiogu
(Ottana) 

Esempiu de caridade
De fortelesa e d'amore
Pro sos devotos pregade
Sant'Antiogu dottore

De nobile discendenzia
E nobile de virtude
Dezis a medas salude
Cun sa vrosta arta iscenzia
Ca tenidese sa potenzia
De sanare ogni dolore

Méigu tantu valente
De sos dolores umanos
Fattezis fortes e sanos
Sos infirmos prontamente
E pro cussu donni zente
Bos invocan cun ardore

Non contentu de curare
Solu males corporales
Males ispirituales
Cherfezis puru sanare
Bramande de cunchistare
Animas a su Sennore

E dezis salude a tantos
De corpu meda affligidos
E los azis cunvertidos
A sa vide de sos santos
E operezis ispantos
Cun s'altu vrostu amore

Salude e bida segura
Dezis a medas paganos
Los fatezis cristianos
Cun tantu zelu e premura
Ghiadelos a s'artura
De Cristos nostru Sennore

A su prinzipe Adrianu
Bos accusan prontamente
Nande chi fizis fervente
E sinceru cristianu
Bos cunsignat inumanu
A su paganu furore

Ma bòis firniu e costante
In sa vide cristiana
Detestezis sa pagana
Sende de Gristos amante
Supportenzis esultante
Su patimentu e dolore

A sas bestias ferales
Bos ghettana a mandigare
Pro bos biere rinnegare
Sa lezze celestiale
Ma sas trassas infernales
Binchezis cun tantu ardore

Su tirannu infuriadu
Bos ghetta tando a buddire
pro bos agher cunsumire
In s'ozzu e pighe iscazzadu
Ma bois azzis superadu
Cussu trumentu e orrore

Adrianu disdignadu
Bos faghet esiliare
Lontanu immesu su mare
De Sulcis logu giamadu
Dae vois illustradu
Cun tanta gloria e amore

Arribau a cussu logu
Giamadu poi in Sardinia
Cun onoranza digna
S'isula de Santu Antiogu
Apezis su disaogu
De servire su Sennore

In d'una conca deserta
Tra geùnzos e zilizios
E sobrados sacrifizios
Passezis sa vida esperta
Cun s'anima sempre aberta
A sa vide e a s'amore

Finzas chi bezzu e disfattu
Pro sas penas suportadas
Cun sas manos elevadas
De preghiera in durche attu
S'urtimu bolu azis attu
A su sinu e su Sennore

Dae inie grande Santu
E Martire veneradu
Nostru potente avocadu
Succurrenos d'onni tantu
Nos consola in su piantu
E cufforta in su dolore

Bosa 26/9/24